A Bizottság határozata
(2004. április 13.)
a Zimbabwéből származó halászati termékek behozatalára vonatkozó egyedi feltételek megállapításáról
(az értesítés a C(2004) 1328. számú dokumentummal történt)
(EGT vonatkozású szöveg)
(2004/360/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [1],
mivel:
(1) A Közösség részéről egy vizsgálatra került sor Zimbabwéban a halászati termékek előállítása, tárolása és Közösségbe történő elszállítása feltételeinek az ellenőrzésére.
(2) A zimbabwei jogszabályokban a halászati termékek egészségügyi ellenőrzésére és felügyeletére vonatkozó követelmények egyenértékűnek tekinthetők a 91/493/EGK irányelvben lefektetett követelményekkel.
(3) Különösen, a "Department of Livestock and Veterinary Services" (DLVS) alkalmas arra, hogy hatékonyan ellenőrizze a hatályban lévő szabályok végrehajtását.
(4) A DLVS hivatalosan biztosította a 91/493/EGK irányelv mellékletének V. fejezetében meghatározott, a halászati termékek egészségügyi ellenőrzésére és felügyeletére vonatkozó előírások betartását és az említett irányelvben megállapítottakkal egyenrangú higiéniai követelmények teljesítését.
(5) Helyénvaló a 91/493/EGK irányelvvel összhangban részletes szabályokat megállapítani a Zimbabwéből a Közösségbe importált halászati termékekre.
(6) Továbbá szükség van olyan egy lista összeállítására, amely tartalmazza a jóváhagyott létesítményeket, feldolgozó hajókat vagy hűtőházakat, valamint a 91/493/EGK irányelv 3. cikke (1) bekezdése a) pontjának i. alpontja szerinti egyes vízi járművek fedélzetén előállított halászati termékekre alkalmazandó higiéniai minimumszabályok megállapításáról szóló, 1992. június 16-i 92/48/EGK tanácsi irányelv [2] követelményeinek megfelelően felszerelt fagyasztó hajókat. E listákat egy, a DLSV-től a Bizottságnak címzett közlemény alapján kell összeállítani.
(7) Helyénvaló előírni, hogy e határozatot a szükséges átmeneti időszak biztosítása érdekében a kihirdetését követő 45. naptól kezdődően kell alkalmazni.
(8) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A halászati termékek a 91/493/EGK irányelv követelményeinek történő megfelelése igazolására és ellenőrzésére kijelölt, hatáskörrel rendelkező hatóság Zimbabwéban a "Department of Livestock and Veterinary Services" (DLVS).
2. cikk
A Zimbabwéből a Közösségbe importált halászati termékeknek meg kell felelniük a 3., 4. és 5. cikkben megállapított követelményeknek.
3. cikk
(1) Minden egyes szállítmányhoz mellékelni kell egy, az I. mellékletben található mintának megfelelő, egyetlen lapból álló, számozott, megfelelően kitöltött, aláírt és keltezett, eredeti egészségügyi bizonyítványt.
(2) Az egészségügyi bizonyítványt annak a tagállamnak legalább egy hivatalos nyelvén kell kiállítani, ahol az ellenőrzéseket elvégzik.
(3) Az egészségügyi bizonyítványon szerepelnie kell a DLVS képviselője nevének, minőségének és aláírásának, valamint a DLVS hivatalos bélyegzőjének a bejegyzésekétől eltérő színben.
4. cikk
A halászati termékeknek a II. mellékletben felsorolt jóváhagyott létesítményekből, feldolgozó hajókról vagy hűtőházakból, illetve bejegyzett fagyasztó hajókról kell származniuk.
5. cikk
Valamennyi csomagon kitörölhetetlen módon fel kell tüntetni a "ZIMBABWE" megjelölést és a származási létesítmény, feldolgozó hajó, hűtőház vagy fagyasztó hajó jóváhagyási/bejegyzési számát, kivéve az ömlesztett, tartósított élelmiszerek előállítására szánt, fagyasztott halászati termékek esetében.
6. cikk
Ezt a határozatot 2004. június 4-től kell alkalmazni.
7. cikk
E határozatnak a tagállamok a címzettjei.
Kelt Brüsszelben, 2004. április 13-án.